16.1.2023
RO
Jurnalul Oficial al Uniunii Europene
C 15/43
Acțiune introdusă la 6 octombrie 2022 – RS/BEI (Cauza T-624/22) (2023/C 15/56) Limba de procedură: engleza Părțile Reclamant: RS (reprezentant: B. Maréchal, avocat) Pârâtă: Banca Europeană de Investiții
Concluziile Reclamantul solicită Tribunalului: — anularea i) deciziei Băncii Europene de Investiții (denumită în continuare „BEI”), cu o dată determinată, intitulată „Nerecalificarea contractului pe durată determinată”, de respingere a argumentelor prezentate în numele reclamantului pentru recalificarea contractului său de muncă, ii) a deciziei BEI prin care reclamantul este informat că raportul său de muncă cu BEI va înceta la o anumită dată și iii) a deciziei BEI, adoptată la o dată determinată, prin care se respinge cererea de reexaminare administrativă a reclamantului prin care se contestă: 1o) decizia de a nu recalifica contractul de muncă al reclamantului pe durată determinată într-un contract de muncă pe durată nedeterminată cu BEI și 2o) prin care se denunță încălcări ale drepturilor fundamentale ale reclamantului de către BEI (denumite în continuare „deciziile contestate”); — cu titlu subsidiar, reformarea deciziilor în litigiu, precum și: — acordarea de daune interese pentru repararea prejudiciului material suferit sau care urmează a fi suferit de reclamant ca urmare a deciziilor contestate de a nu recalifica contractul de muncă al reclamantului, în cuantum de 193 882,98 EUR, incluzând pierderea salariului, diferența dintre primele de asigurare de sănătate, pierderea rambursării familiale, precum și pierderea pensiei; — acordarea de daune interese în ceea ce privește încălcarea dreptului la viață privată și la protecția datelor reclamantului, a dreptului său la bună administrare și a dreptului său la o cale de atac efectivă și la un proces echitabil în cuantum de 20 000 EUR; — acordarea de daune interese pentru prejudiciul moral și suferința cauzate reclamantului, în cuantum de 20 000 EUR; — acordarea unei despăgubiri pentru cheltuielile ocazionate de comportamentele, acțiunile și omisiunile nelegale ale BEI și suferite de reclamant și evaluate provizoriu la suma de 20 000 EUR (inclusiv TVA); — obligarea pârâtei la plata cheltuielilor cu apărarea efectuate în prezenta procedură, evaluate la suma provizorie de 15 000 EUR.
Motivele și principalele argumente În susținerea acțiunii, reclamantul invocă următoarele motive: 1.
Primul motiv, întemeiat pe faptul că motivele invocate pentru o eventuală nerecalificare a contractului rezultă dintr-o încălcare dovedită în mod obiectiv a dreptului la confidențialitate, a dreptului la viață privată și a drepturilor la protecția datelor ale reclamantului. 2.
Al doilea motiv, întemeiat pe conflicte de interese și pe părtinire în procedură utilizate pentru a justifica deciziile referitoare la nerecalificarea contractului de muncă al reclamantului și pe încălcarea dreptului la apărare al reclamantului care ar rezulta din aceasta. 3.
Al treilea motiv, întemeiat pe lipsa unei motivări serioase și pe caracterul disproporționat al deciziilor contestate de a nu recalifica contractul de muncă al reclamantului cu pârâta și pe încălcările relevante ale drepturilor reclamantului în legătură cu acestea.